Nuuskommentaar: Grondgryp nie sommer vir vat nieArgieffoto Al hanteer adj. pres. Cyril Ramaphosa die kwessie hoe diskreet, gaan die kwessie van grondgryp sonder vergoeding hom aan die hakskene begin hap. Boonop is die voorste opstokers vir grondgryp van die swakste politici in die land. Dit sou goed wees as van hulle ontslae geraak kan word. Teen dié tyd sou selfs die mees onkundige in die land weet wat grondgryp sonder vergoeding beteken, en dat dit teen die grondwet indruis. Almal, so lyk dit, behalwe pres. Jacob Zuma se adjunk-minister van grondsake, Mcebisi Skwatsha, wat meen alle departemente kan dit begin implementeer sodra die ANC dit klaar bespreek het. Die werklikheid is dat dit lank gaan neem om die grondwetlike pad te volg, onder meer uitgerekte onderhandelings met internasionale rolspelers om bestaande internasionale verdrae se wetlike neerslag minder dwingend vir Suid-Afrika te maak as wat nou die geval is. Skwatsha toon dan ook dat hy geen respek vir sy eie amp het nie, maar boonop heeltemal niks daarvan weet nie. Sy kop behoort dus in ’n eerskomende kabinetsamestelling te rol. Maar tot tyd en wyl dié proses kan afloop, sal sy kierankies stellig bly braai. Dit ter wille van sy salaris, en ten koste van gesindhede internasionaal en nasionaal. Veel is al geskryf en ontleed met presies wat bedoel word met uitdrukkings soos “radikale ekonomiese transformasie”. Hoewel die mening daaroor wyd verskil afhangend van die hoek van die kryt waaruit gestoei word, word dit deur sommiges geag as toe-eieningas waar eienaarskap in die ekonomie en grond aan swart mense oorgedra word. Die toe-eiening sluit in dat daar nie net ’n gewilligheid van wit moet wees om ter wille van transformasie te moet afstaan en ad infinitum te moet afstaan nie. ’n Nimmereindigende proses van verskoning vra vir wanpraktyke uit die verlede is ook eers nodig sodat die erns van die boetedoening bepaal kan word. Nou hang dit ook nog aan baie Afrikaners se hande, en die vraag word tereg gevra – is daar ’n punt van opofferings maak wat as “voldoende” beskou kan word? Die onmin oor die Hoërskool Overvaal is nog ’n goeie voorbeeld van waar die Gautengse LUR vir onderwys, Panyaza Lesufi, ’n fiksasie ontwikkel het rondom veronderstelde wit opofferings. Die VF Plus reageer op Lesufi se uitlatings en gebrekkige regsinsig, en noem hom ’n hardkoppige, stout kind wat nie wil hoor nie. Intussen sloop hy ook positiewe gesindhede wat op die regte basis gebou word. Terwyl Ramaphosa gelyktydig alles vir almal probeer wees, is daar van sy eie mense wat die proses probeer erodeer. Ramaphosa het dus nie die luukse van wag nie – hy moet sy voorkeure begin duidelik maak ten einde die vrot kolle te kan opruim. En o ja, dan is daar nog die hele kwessie van korrupsie, plaasaanvalle, mishandeling van vroue en kinders, en vele meer.